
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei Guvernului nr.19/2008 pentru modificarea şi completarea Ordonanţei Guvernului nr.29/2007 privind modul de alocare a instrumentelor structurale, a prefinanţării şi a cofinanţării alocate de la bugetul de stat, inclusiv din Fondul naţional de dezvoltare, în bugetul instituţiilor implicate în gestionarea instrumentelor structurale şi utilizarea acestora pentru obiectivul convergenţă , cu care comisia noastră a fost sesizată în fond cu adresa Biroului Permanent nr. PLx. 27 din 2 februarie 2009 .
	PREŞEDINTE,

Viorel Ştefan

RAPORT

asupra proiectului de Lege privind aprobarea Ordonanţei Guvernului nr.19/2008 pentru modificarea şi completarea Ordonanţei Guvernului nr.29/2007 privind modul de alocare a instrumentelor structurale, a prefinanţării şi a cofinanţării alocate de la bugetul de stat, inclusiv din Fondul naţional de dezvoltare, în bugetul instituţiilor implicate în gestionarea instrumentelor structurale şi utilizarea acestora pentru obiectivul convergenţă
     Cu adresa nr. PLx.27 din 2 februarie 2009, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei Guvernului nr.19/2008 pentru modificarea şi completarea Ordonanţei Guvernului nr.29/2007 privind modul de alocare a instrumentelor structurale, a prefinanţării şi a cofinanţării alocate de la bugetul de stat, inclusiv din Fondul naţional de dezvoltare, în bugetul instituţiilor implicate în gestionarea instrumentelor structurale şi utilizarea acestora pentru obiectivul convergenţă.
La întocmirea raportului s-a avut în vedere avizul favorabil al Consiliului Legislativ. 

     Prezentul proiect de Lege are ca obiect de reglementare modificarea şi completarea prevederilor referitoare la gestionarea programelor finanţate din instrumente structurale potrivit regulamentelor europene emise în acest sens, precum şi ajustărilor intervenite în cadrul instituţional dezvoltat pentru gestionarea instrumentelor structurale, ceea ce va conduce la fluidizarea fluxurilor financiare în cadrul acestor programe şi, implicit, la creşterea gradului de absorbţie a instrumentelor structurale în România, respectiv:

· eliminarea unor definiţii şi înlocuirea acestora cu referinţă la Regulamentul Comisiei care defineşte termenii respectivi ( program operaţional, autoritate de management, organism intermediar, obiect convergenţă); 

· modificarea definiţiei prefinanţării, precum şi a altor definiţii pentru a răspunde solicitărilor autorităţilor de management ( unitate de plată, cofinanţare publică, cheltuieli eligibile, contribuţia publică naţională);

· stabilirea taxei pe valoare adăugată care urmează a fi rambursată anumitor categorii de beneficiari(cea aferentă cheltuielilor eligibile);

· stabilirea bugetelor în care sunt cuprinse sume pentru finanţarea diferitelor categorii de cheltuieli, în funcţie de cadrul de implementare dezvoltat pentru simplificarea şi fluidizarea fluxurilor financiare. 

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat , in conformitate cu prevederile art.54 şi 55 din Regulamentul Camerei, republicat doamna Iordache Graţiela, secretar de stat în Ministerul Finanţelor Publice.

La lucrările comisiei au participat  31  deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi.

Proiectul de Lege a fost adoptat de Senat în şedinţa din data de 29 octombrie 2008.

Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
                In urma dezbaterii proiectului de Lege privind aprobarea Ordonanţei Guvernului nr.19/2008 pentru modificarea şi completarea Ordonanţei Guvernului nr.29/2007 privind modul de alocare a instrumentelor structurale, a prefinanţării şi a cofinanţării alocate de la bugetul de stat, inclusiv din Fondul naţional de dezvoltare, în bugetul instituţiilor implicate în gestionarea instrumentelor structurale şi utilizarea acestora pentru obiectivul convergenţă, în şedinţa din data de 10 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Viorel Ştefan
	SECRETAR,

Iuliu Nosa

Rosu Gica

